Мядзведзь  
*Янка Журба*

Прыйшла з вятрамі восень,

шуміць высокі лес.

Пайшоў мядзведзь па лесе,

далёка ў глуш залез.

Пад елкай вырыў яму,

паслаў у ёй галлё —

і ўжо гатова ў мішкі

зімовае жыллё.

А каб мароз траскучы

не ўлез к яму зімой,

наклаў галля над новай

бярлогаю сваёй.

Вось мішка ўжо ў бярлозе,

утульна тут яму.

Паправіў ён галінкі,

залёг на ўсю зіму.

Прыйшла зіма з марозам,

заснуў і лес, і бор.

Завеі заспявалі

на ўвесь лясны прастор.

А мішка і не дбае.

Яго спакойны сон.

Ён спіць на мяккім вецці

аж да вясенніх дзён.